**Altabakkene** er et skihoppanlegg i Alta i Finnmark. Anlegget ligger på Sandfallet på Aronnes i Alta, og består av fem hoppbakker med størrelse K75 (HS83), K65, K45, K25 og K10. Det er eid av Alta IF. Den største bakken er Finnmarks største hoppbakke, med bakkerekord 84,5 meter, satt av Gudmund Storlien under hovedlandsrennet for 15- og 16-åringer 26. februar 2006.

Historie
--------

### Tidlig historie og Isbergbakken

I 1909 ble det hoppet i en bakke i Tverrelvdalen, der det kunne hoppes 23-25 meter. Alta ILs hoppbakke på 1930-tallet var Knudsenbakken, som lå bak Ottemgården på Elvebakken. I 1940 ble hovedrennet for Nord-Norge (nordnorsk mesterskap) arrangert i Alta, med hopprenn i Isbergbakken i Tverrelvdalen, som var blitt ombygd til mesterskapet. Bakkerekorden ble forbedret fra 44 til 56,5 meter av Karl Wirkola – far til den senere storhopperen Bjørn Wirkola – som ble nordnorsk mester i kombinert og fikk kongepokalen. Også i 1951 ble hovedrennet for Nord-Norge holdt i Alta, med hopprenn i Isbergbakken, og da forbedret finske Raimo Tuuliainen bakkerekorden til 60 meter.

En ulempe med Isbergbakken var at den lå vendt mot nordøst, og nordnorsk mørketid og mangel på flomlys gjorde at bakken stort sett bare kunne brukes på ettervinteren. Under kretsmesterskapet i 1952 satte Reidar Olaussen ny bakkerekord med 63,5 meter. Det siste rennet i Isbergbakken ble holdt vinteren 1972.

### Altabakken

Altabakken på Aronnes ble innviet under hovedrennet for Nord-Norge i 1954. I 1966 ble det nordnorske mesterskapet igjen arrangert i Alta med hopprenn i Altabakken. Etter det mesterskapet lå Altabakken ubrukt i ti år, og det ble i stedet hoppet i andre, mindre bakker, særlig i Raipasbakken, som var blitt utstyrt med flomlysanlegg i 1957. Etter ombygging ble Altabakken gjenåpnet under Altarennet i 1977, som svenske Jan Holmlund vant. Året etter ble det arrangert hoppkarusell på Nordkalotten, og Per Bergerud vant rennet i Altabakken.

Alta og Altabakken var igjen vertskap for det nordnorske mesterskapet i 1984. I 1990 ble junior-NM i hopp og kombinert arrangert der. Da ble bakken modernisert og utbygd, og fikk nytt stillas og nytt dommertårn. Den ene delen av NM i langrenn (stafetter og 30/50 km) ble arrangert i Alta i 1998, men da gikk hopprennene i Trondheim og Meldal. Hovedlandsrennet for 15- og 16-åringer ble arrangert i Altabakken i 2006. Siste større ombygging av anlegget ble gjort i 2009. Da ble K50-bakken utvidet til K65, K40-bakken flyttet og utvidet til K45, og K25-bakken modernisert.

I desember 2010 ble Altabakkene utsatt for hærverk da det ble kjørt med bil inne i hoppanlegget og spormaler ble ødelagt. Også tidligere er det blitt gjort hærverk i hoppanlegget.

Bakkerekorder i den største bakken
----------------------------------

| Dato | Navn | Lengde |
| --- | --- | --- |
| 1954 | Norges flagg Sverre Stenersen | 56 m |
| 1955 | Norges flagg Sverre Stenersen | 62 m |
| 1961 | Norges flagg Odd A. Brevik | 65,5 m |
| 1981 | Norges flagg Trond Jøran Pedersen | 67 m |
| 1982 | Norges flagg Trond Jøran Pedersen | 70,5 m |
| 1987 | Norges flagg Knut Leo Abrahamsen | 72 m |
| 1990 | Norges flagg Bjarte Engen Vik | 79 m |
| 2001 | Norges flagg Thomas Kjelbotn | 80,5 m |
| 26. februar 2006 | Norges flagg Gudmund Storlien | 84,5 m |

Referanser
----------

1. ↑  Resultatliste RC kombinert 20. februar 2010[*død lenke*]
2. ↑  Innbydelse til Hoppkarusell Alta[*død lenke*] (29.-31. januar 2010)
3. ↑  Altaposten: – Strålende forhold Arkivert 21. februar 2010 hos Wayback Machine. (18. februar 2010, besøkt 10. juli 2011)
4. ↑  Altahopp: Ny ombygging i Altabakken (4. mai 2009, besøkt 10. juli 2011)
5. ↑  Finnmark Dagblad: Utlover dusør etter hærverk (21. desember 2010, besøkt 10. juli 2011)
6. ↑  NRK: – Vi er den siste generasjonen tullinger som holder på med dette (22. desember 2010, besøkt 10. juli 2011)

Kilder
------

* Tor Oskar Thomassen og Ole Petter Gurholt: *Skiidretten i Alta gjennom hundre år[*død lenke*]*. Høgskolen i Finnmark 2003. ISBN 82-7938-097-3, flere sider

Eksterne lenker
---------------

* Skisprungschanzen-Archiv: Alta (Aronnes)
* Idrettsanlegg.no: Altabakkene K75